Περιγραφή των μενού > Μενού Επεξεργασία > Ιδιότητες > Ιδιότητες ετικέτας |

Όλα τα σημεία, τα ευθύγραμμα αντικείμενα, τα τόξα, τα εσωτερικά σχημάτων, οι γεωμετρικοί τόποι σημείου, οι γραφικές παραστάσεις συναρτήσεων και οι μετρήσεις έχουν μία καρτέλα επιλογών ‘Ετικέτα’.

Χρησιμοποιήστε την καρτέλα επιλογών ‘Ετικέτα’ για να αλλάξετε την ετικέτα κάποιου αντικειμένου, για να αλλάξετε το αν θα εμφανίζεται και πώς θα εμφανίζεται η ετικέτα και για να αλλάξετε το αν η ετικέτα θα χρησιμοποιείται σε προσαρμοσμένα εργαλεία.

Ετικέτα: Αυτό το πλαίσιο δείχνει την ετικέτα του επιλεγμένου αντικείμενου. Αν το αντικείμενο δεν έχει λάβει ακόμη ετικέτα, το πλαίσιο θα είναι κενό. Πληκτρολογήστε νέα ετικέτα για να αλλάξετε την ετικέτα του αντικειμένου.

Αν πληκτρολογήσετε το όνομα μιας ετικέτας να τελειώνει με αγκύλες, π.χ. A[1], η ποσότητα μέσα στις αγκύλες εμφανίζεται ως δείκτης στο σχέδιό σας. Με άλλα λόγια, πληκτρολογώντας A[1] στις ‘Ιδιότητες | Ετικέτα’ θα έχετε A 1 στο σχέδιό σας.

Στυλ: Κάντε κλικ σε αυτό το κουμπί για να εμφανιστεί ένα πλαίσιο διαλόγου στο οποίο μπορείτε να ρυθμίσετε τη γραμματοσειρά, το μέγεθος και το στυλ με το οποίο θα εμφανίζεται η ετικέτα.

Εμφάνιση ετικέτας: Χρησιμοποιήστε αυτό το πλαίσιο επιλογής για να αποκρύψετε ή να εμφανίσετε την ετικέτα του αντικειμένου. (Αυτό το πλαίσιο επιλογής δεν είναι διαθέσιμο για αντικείμενα τα οποία δεν μπορούν να εμφανίζουν δικές τους ετικέτες, όπως οι μετρήσεις.)

Το τελευταίο πλαίσιο επιλογής στην καρτέλα ‘Ετικέτα’ διαφέρει ανάλογα με το περιβάλλον. Εμφανίζεται ως ‘Χρήση ετικέτας σε προσαρμοσμένα εργαλεία' για κάποιο αντικείμενο του σχεδίου, αλλά για κάποιο αντικείμενο του προσαρμοσμένου εργαλείου εμφανίζεται είτε ως ‘Αυτόματη αντιστοίχιση αντικειμένου του σχεδίου’ (για κάποιο αντικείμενο-παράμετρο) ή ‘Χρήση ετικέτας σε σχέδια’ (για κάποιο βήμα).

Χρήση ετικέτας σε προσαρμοσμένα εργαλεία: Χρησιμοποιήστε αυτό το πλαίσιο επιλογής για να καθορίσετε αν η ετικέτα ενός αντικειμένου του σχεδίου θα χρησιμοποιηθεί στα προσαρμοσμένα εργαλεία ή όχι. Κατά κανόνα, τα προσαρμοσμένα εργαλεία χρησιμοποιούν νέες και μοναδικές ετικέτες για τα αντικείμενα που δημιουργούν. Γι’ αυτό, αν ορίζετε ένα προσαρμοσμένο εργαλείο το οποίο περιλαμβάνει ένα αντικείμενο με ιδιαίτερη ετικέτα, όπως “υποτείνουσα” ή “ορθόκεντρο”, και θέλετε να αντιγράφεται αυτή η ετικέτα όποτε χρησιμοποιείται το εργαλείο, θα πρέπει να επιλέξετε αυτή τη δυνατότητα. Αυτό το πλαίσιο εμφανίζεται μόνον όταν προβάλλονται οι ιδιότητες ενός αντικειμένου του σχεδίου. Είναι ενεργοποιημένο μόνον για αντικείμενα τα οποία μπορούν να δημιουργηθούν από κάποιο προσαρμοσμένο εργαλείο, ενώ απενεργοποιείται για ανεξάρτητα σημεία και άλλα ανεξάρτητα αντικείμενα.

Χρήση ετικέτας σε σχέδια: Χρησιμοποιήστε αυτό το πλαίσιο επιλογής για να καθορίσετε αν η ετικέτα ενός αντικειμένου σε κάποιο βήμα ενός προσαρμοσμένου εργαλείου θα χρησιμοποιηθεί στα σχέδια ή όχι. Όταν αυτό το πλαίσιο δεν είναι επιλεγμένο, το προσαρμοσμένο εργαλείο χρησιμοποιεί νέα και μοναδική ετικέτα όταν κατασκευάζει αυτό το βήμα. Όταν το πλαίσιο είναι επιλεγμένο, χρησιμοποιείται η ετικέτα του βήματος κάθε φορά που κατασκευάζεται ένα αντικείμενο του σχεδίου από αυτό το βήμα. Αυτό το πλαίσιο εμφανίζεται μόνον όταν χρησιμοποιείται η Προβολή αρχείου εντολών για να προβληθούν οι ιδιότητες ενός αντικειμένου σε κάποιο βήμα ενός προσαρμοσμένου εργαλείου.

Για να προβάλλετε τις ιδιότητες ενός αντικειμένου κάποιου προσαρμοσμένου εργαλείου, πρέπει να έχετε επιλέξει αυτό το εργαλείο και να χρησιμοποιήσετε την επιλογή Προβολή αρχείου εντολών από το μενού Προσαρμοσμένα εργαλεία.

Αυτόματη αντιστοίχιση αντικειμένου του σχεδίου: Χρησιμοποιήστε αυτό το πλαίσιο επιλογής για να καθορίσετε αν το αντικείμενο-παράμετρος ενός προσαρμοσμένου εργαλείου θα αντιστοιχιστεί αυτόματα με κάποιο αντικείμενο με την ίδια ετικέτα μέσα στο σχέδιο ή όχι. Αυτό το πλαίσιο εμφανίζεται μόνον όταν χρησιμοποιείται η Προβολή αρχείου εντολών για να προβληθούν οι ιδιότητες ενός αντικειμένου-παραμέτρου κάποιου προσαρμοσμένου εργαλείου. Όταν αυτό το πλαίσιο είναι επιλεγμένο, το αντικείμενο εμφανίζεται στην Προβολή αρχείου εντολών ως αντικείμενο παραδοχής. Όταν δεν είναι επιλεγμένο, το αντικείμενο εμφανίζεται στην Προβολή αρχείου εντολών ως απλό αντικείμενο.

Βλέπε επίσης:

Εμφάνιση/Απόκρυψη ετικετών

Εμφάνιση και απόκρυψη ετικετών

Ιδιότητες των αντικειμένων

Εργαλείο κειμένου

Παλέτα κειμένου

Προσαρμοσμένα εργαλεία

Προβολή αρχείου εντολών

Προχωρημένα θέματα για εργαλεία

Μενού Προσαρμοσμένα εργαλεία

Προβολή αρχείου εντολών ενός Εργαλείου